作者:嚴仁
標題:賀新郎
內容:說到城南杜。盡風流、至今人號，去天尺五。家世聯翩蒼玉佩，自有文章機杼。看鸞鳳、九霄軒翥。文陣堂堂新得雋，正少年、壯氣虹霓吐。拈彩筆，月城去。出關相送梅千樹。雪連空、馬蹄特特，曉寒人度。帝裡春濃花似海，催入明光奏賦。須快展、亨衢闊步。隨世功名真漫浪，要平生、所學期無負。須記得，別時語。